ঢাকা, ১২ জুলাই (শীর্ষ নিউজ ডটকম): জাতীয় মহিলা চ্যাম্পিয়নশিপের শিরোপা জিতেছে বাংলাদেশ আনসার ও ভিডিপি। সোমবার চট্টগ্রামে এমএ আজিজ স্টেডিয়ামে নারায়ণগঞ্জ জেলাকে ৪-০ গোলে বিধ্বস্ত করে টানা দ্বিতীয়বারের মত চ্যাম্পিয়ন হওয়ার গৌরব অর্জন করে তারা।  ফাইনাল খেলা উপভোগ করতে এমএ আজিজ স্টেডিয়ামে বিপুল দর্শক সমবেত হয়। ৫ মিনিটের মাথায় নুবাই চিং মারমা গোল (১-০) করে এগিয়ে নেন আনসারকে। ১০  মিনিটের সময় অংম্রাচিং মারমা গোল (২-০) করে ব্যবধান দ্বিগুণ করেন। প্রথমার্ধে ওই ২-০ গোলেই এগিয়ে থাকে তারা। দ্বিতীয়ার্ধের শুরুতেই দুটি গোল আদায় করে নেয় আনসার। ৫৩ মিনিটে রূপালী চাকমা এবং ৬২ মিনিটে জাহানারা আক্তার গোল করে বিশাল জয় নিশ্চিত করেন আনসারের। আর নারায়ণগঞ্জ জেলা কোনো বড় ধরনের আক্রমণই হানতে পারেনি। ফলে আবারো মহিলা ফুটবলের শিরোপা চলে যায় আনসারের ঘরে।  ফাইনাল ম্যাচ শেষে পুরস্কার বিতরণ করেন প্রধান অতিথি হিসেবে উপস্থিত স্থানীয় সংসদ সদস্য ও বাফুফের কার্যনির্বাহি কমিটির সদস্য আলহাজ্ব সামসুল হক চৌধুরী। এ  সময় বিশেষ অতিথি হিসেবে উপস্থিত ছিলেন বাফুফের সহ-সভাপতি মঞ্জুর হোসেন মালু, বাফুফে মহিলা কমিটির চেয়ারম্যান সিরাজুল ইসলাম বাচ্চু, এএফসি কার্যনির্বাহি কমিটির সদস্য মাহফুজা আক্তার কিরন, বিভাগীয় মহিলা ক্রীড়া সংস্থার সহ-সভাপতি কামরুন নাহার লিলি আজিজ, চট্টগ্রাম ডিএফএর সভাপতি সৈয়দ শাহাবুদ্দিন শামীম, বিভাগীয় মহিলা ক্রীড়া সংস্থার সাধারণ সম্পাদিকা শর্মিষ্ঠা রায় প্রমুখ।  পুরস্কার হিসেবে চ্যাম্পিয়ন দল ৫০ হাজার এবং রানার্স-আপ ২৫ হাজার টাকার পাশাপাশি ট্রফি লাভ করে। এছাড়া উভয় দলের খেলোয়াড়দের মেডেল দেয়া হয়। এবারের  টুর্নামেন্টে যশোর জেলার খেলোয়াড় আকলিমা খাতুন সেরা খেলোয়াড় এবং ১৩টি গোল করে আনসারের অংম্রাচিং মারমা সর্বোচ্চ গোলদাতা হয়েছেন। উভয়েই ৫ হাজার টাকা করে পুরস্কার পান। টুর্নামেন্টের ফেয়ার প্লে ট্রফি ও ৫ হাজার টাকা পুরস্কার পেয়েছে কিশোরগঞ্জ জেলা দল।  (শীর্ষ নিউজ ডটকম/এমআর/এএএ/০৩.৪০ঘ.)